Up-221/99
Natisni
Opravilna št.:
Up-221/99
Datum odločitve:
30. 5. 2000
ECLI:
ECLI:SI:USRS:2000:Up.221.99
Akt:
Ustavna pritožba A. in B. B. zoper ravnanje Okrajnega sodišča v Škofji Loki v zadevi št. I 98/680 ter sklep Okrajnega sodišča v Škofji Loki št. I 98/00680 z dne 16. 7. 1999
Izrek:
Ustavna pritožba A. in B. B. zoper ravnanje Okrajnega sodišča v Škofji Loki v zadevi št. I 98/680 ter sklep Okrajnega sodišča v Škofji Loki št. I 98/00680 z dne 16. 7. 1999 se zavrže.
Evidenčni stavek:
Ustavno sodišče zavrže ustavno pritožb, če pritožnik predhodno ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55., 6. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
18. 8. 1999
Vrsta odločitve:
sklep
Vrsta rešitve:
zavrženje
Dokument:
US20184
Up-221/99
30.5.2000
S K L E P
Ustavno sodišče je v postopku za preizkus ustavne pritožbe A. in B. B. iz Ž. na seji senata dne 30. maja 2000
s k l e n i l o :
Ustavna pritožba A. in B. B. zoper ravnanje Okrajnega sodišča v Škofji Loki v zadevi št. I 98/680 ter sklep Okrajnega sodišča v Škofji Loki št. I 98/00680 z dne 16. 7. 1999 se zavrže.
O b r a z l o ž i t e v
1. Pritožnika z ustavno pritožbo zahtevata, naj Ustavno sodišče presodi ustavnost ravnanja Okrajnega sodišča v Škofji Loki v postopku izvršbe, v katerem sodelujeta kot upnika. Smiselno pa zahtevata tudi presojo ustavnosti sklepa, s katerim je sodišče v tem postopku upnika pozvalo, da dopolnita predlog za izvršbo tako, da navedeta banko ali hranilnico, pri kateri so dolžnikova denarna sredstva in številko računa.
2. V skladu s 50. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko ustavno pritožbo vloži, kdor meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Pogoj za dopustnost ustavne pritožbe je torej, da je do zatrjevane kršitve človekovih pravic in temeljnih svoboščin prišlo z individualnim aktom (sodno ali upravno odločbo). Nedopustna je zato ustavna pritožba pritožnikov, kolikor z njo zahtevata presojo ustavnosti ravnanja sodišča, ne da bi ob tem trdila, da je do kršitve človekovih pravic ali temeljnih svoboščin prišlo z določeno odločbo tega sodišča. Če pritožnika menita, da so zaradi dejanj ali opustitev sodišča kršene njune (ustavne) pravice, imata na voljo druga pravna sredstva.
3. Ustavni pritožbi pritožnika sicer prilagata sklep sodišča o vrnitvi vloge v popravo, vendar pa ustavna pritožba tudi zoper ta sklep ni dopustna. V skladu z 51. členom ZUstS je namreč ustavno pritožbo mogoče vložiti šele, ko so izčrpana vsa pravna sredstva. V obravnavanem primeru gre za sklep procesnega vodstva, zoper katerega v skladu s tretjim odstavkom 270. člena Zakona o pravdnem postopku (Uradni list RS, št. 26/99 - ZPP) sicer ni pritožbe.
Vendar pa bosta razloge, ki se nanašajo na ta sklep, pritožnika lahko uveljavljala v pritožbi zoper morebiten sklep, s katerim bo sodišče v primeru, če ne bosta popravila vloge, njun predlog za izvršbo zavrglo. Šele po izčrpanju tega pravnega sredstva bo mogoče šteti, da je procesna predpostavka izčrpanja pravnih sredstev po 51. členu ZUstS izpolnjena.
4. Ker ustavna pritožba ni dopustna, jo je treba zavreči.
5. Ta sklep je ustavno sodišče sprejelo na podlagi 6. člena in druge alinee prvega odstavka 55. člena ZUstS v sestavi: predsednik senata dr. Lojze Ude in člana Franc Testen in dr. Dragica Wedam- Lukić.
Predsednik senata
dr. Lojze Ude